Europos Bendrijos steigimo Sutarties (Konsoliduota redakcija) - D. Protokolai, pridedami prie Europos bendrijos steigimo sutarties - Protokolas (Nr. 19) dėl Europos pinigų instituto statuto (1992)



Oficialusis leidinys C 321 E , 29/12/2006 p. 0281 - 0292



Protokolas (Nr. 19) dėl Europos pinigų instituto statuto (1992) AUKŠTOSIOS SUSITARIANČIOS ŠALYS, NORĖDAMOS išdėstyti Europos pinigų instituto statutą, SUSITARĖ dėl šių nuostatų, kurios pridedamos prie Europos bendrijos steigimo sutarties: 1 straipsnis Įkūrimas ir pavadinimas 1.1. Europos pinigų institutas (EPI) įkuriamas pagal šios Sutarties 117 straipsnį; jis atlieka savo funkcijas ir vykdo savo veiklą pagal šios Sutarties ir šio Statuto nuostatas. 1.2. EPI nariai yra valstybių narių centriniai bankai ("nacionaliniai centriniai bankai"). Šiame Statute l’Institut monétaire luxembourgeois laikomas Liuksemburgo centriniu banku. 1.3. Pagal šios Sutarties 117 straipsnį panaikinamas Valdytojų komitetas ir Europos monetarinio bendradarbiavimo fondas (EMBF). Visas EMBF turtas ir įsipareigojimai automatiškai perduodami EPI. 2 straipsnis Tikslai EPI prisideda prie sąlygų, reikalingų pereiti į trečiąjį Ekonominės ir pinigų sąjungos etapą įgyvendinimo, ypač: - stiprindamas pinigų politikos koordinavimą siekiant užtikrinti kainų stabilumą; - atlikdama parengiamuosius darbus, būtinus siekiant sukurti Europos centrinių bankų sistemą (ECBS) ir vykdyti bendrą pinigų politiką bei įvesti bendrą valiutą trečiajame etape; - prižiūrėdamas ekiu plėtrą. 3 straipsnis Bendrieji principai 3.1. EPI vykdo uždavinius ir atlieka funkcijas, kurias jam paveda ši Sutartis ir šis Statutas, nepažeisdamas kompetentingų institucijų, paskirtų vykdyti pinigų politiką atitinkamose valstybėse narėse, atsakomybės. 3.2. EPI veikia laikydamasis ECBS statuto 2 straipsnyje išdėstytų tikslų ir principų. 4 straipsnis Svarbiausi uždaviniai 4.1. Pagal šios Sutarties 117 straipsnio 2 dalį EPI: - stiprina nacionalinių centrinių bankų bendradarbiavimą; - stiprina valstybių narių pinigų politikos koordinavimą siekiant užtikrinti kainų stabilumą; - prižiūri Europos pinigų sistemos (EPS) veikimą; - teikia konsultacijas nacionalinių centrinių bankų kompetencijai priklausančiais ir finansų įstaigų bei rinkų stabilumui poveikį darančiais klausimais; - perima EMBF funkcijas; visų pirma, atlieka 6.1, 6.2 ir 6.3 straipsniuose nurodytas funkcijas; - sudaro sąlygas naudoti ekiu ir prižiūrėti jo plėtrą, taip pat sklandų ekiu kliringo sistemos veikimą. EPI taip pat: - rengia reguliarias konsultacijas dėl pinigų politikos krypties ir pinigų politikos priemonių naudojimo; - paprastai konsultuojasi su nacionalinėmis pinigų institucijomis prieš joms priimant sprendimus dėl pinigų politikos krypties bendrame ex ante koordinavimo kontekste. 4.2. Ne vėliau kaip iki 1996 m. gruodžio 31 d. EPI tiksliai apibrėžia teisinio reglamentavimo, organizacinę ir logistinę struktūrą, reikalingą, kad ECBS savo uždavinius vykdytų trečiajame etape vadovaudamasis atviros rinkos ekonomikos esant laisvai konkurencijai principu. EPI taryba šią struktūrą pateikia ECB patvirtinti jo įsteigimo dieną. Pagal šios Sutarties 117 straipsnio 3 dalį EPI: - parengia priemones ir tvarką bendrai pinigų politikai vykdyti trečiajame etape; - kur reikia, skatina derinti taisykles ir praktiką, kuria vadovaujamasi renkant, kaupiant ir platinant statistinę informaciją jo kompetencijos srityse; - parengia nacionalinių centrinių bankų ECBS struktūroje atliekamų operacijų taisykles; - skatina tarptautinių mokėjimų veiksmingumą; - prižiūri techninį ekiu banknotų rengimą. 5 straipsnis Patariamosios funkcijos 5.1. Pagal šios Sutarties 117 straipsnio 4 dalį EPI taryba gali rengti nuomones ar rekomendacijas dėl bendro pinigų politikos ir valiutos kurso politikos orientavimo, taip pat dėl kiekvienoje valstybėje narėje taikomų atitinkamų priemonių. EPI gali teikti nuomones ar rekomendacijas vyriausybėms ir Tarybai dėl politikos krypčių, kurios galėtų paveikti Bendrijos vidaus ir išorės padėtį pinigų srityje, ypač EPS veikimą. 5.2. EPI taryba taip pat gali teikti rekomendacijas valstybių narių pinigų institucijoms dėl jų pinigų politikos vykdymo. 5.3. Pagal šios Sutarties 117 straipsnio 6 dalį Taryba konsultuojasi su EPI dėl kiekvieno jo kompetencijos srityje siūlomo Bendrijos akto. Laikydamosi apribojimų ir sąlygų, kuriuos kvalifikuota balsų dauguma nustato Taryba, remdamasi Komisijos pasiūlymu ir pasikonsultavusi su Europos Parlamentu ir EPI, valstybių narių valdžios institucijos konsultuojasi su EPI dėl bet kurios teisinės nuostatos, priklausančios jo kompetencijai, projekto, ypač dėl 4.2 straipsnio. 5.4. Pagal šios Sutarties 117 straipsnio 5 dalį EPI gali nuspręsti paskelbti savo nuomones ir rekomendacijas. 6 straipsnis Operatyvinės ir techninės funkcijos 6.1. EPI: - numato daugiašališkumo suteikimą likučiams, susidariusiems dėl nacionalinių centrinių bankų intervencijos į Bendrijos valiutas, ir daugiašališkumo suteikimą Bendrijos vidaus atsiskaitymams; - tvarko labai trumpo laikotarpio finansavimo mechanizmą, kurį numato 1979 m. kovo 13 d. Europos ekonominės bendrijos valstybių narių centrinių bankų susitarimas, nustatantis Europos pinigų sistemos veikimo tvarką (toliau – EPS susitarimas), ir trumpo laikotarpio finansinės paramos mechanizmą, kurį numato 1970 m. vasario 9 d. Europos ekonominės bendrijos valstybių narių centrinių bankų susitarimas su pataisymais; - atlieka funkcijas, numatytas 1988 m. birželio 24 d. Tarybos reglamento (EEB) Nr. 1969/88, sukuriančio vieną bendrą vidutinės trukmės finansinės paramos teikimo valstybių narių mokėjimų balansams mechanizmą, 11 straipsnyje. 6.2. EPI gali gauti pinigų atsargas iš nacionalinių centrinių bankų ir išleisti ekiu kaip ekvivalentą tokiam turtui siekiant įgyvendinti EPS susitarimą. Šiuos ekiu gali naudoti EPI ir nacionaliniai centriniai bankai kaip atsiskaitymo priemonę ir operacijoms tarp jų bei EPI. EPI imasi reikiamų administracinių priemonių, reikalingų šiai daliai įgyvendinti. 6.3. EPI gali suteikti trečiųjų šalių pinigų institucijoms ir tarptautinėms pinigų institucijoms ekiu "kitų turėtojų" statusą ir nustatyti nuostatas ir sąlygas, kuriomis kiti turėtojai tokių ekiu gali įsigyti, juos turėti ar naudoti. 6.4. EPI turi teisę turėti ir valdyti užsienio atsargas kaip nacionalinių centrinių bankų agentas ir jų prašymu. Šių atsargų pelnas ir nuostolis priskiriami nacionaliniam centriniam bankui, įnešančiam atsargas. EPI atlieka šią funkciją dvišalių sutarčių pagrindu, pagal taisykles, nustatytas EPI sprendimu. Šios taisyklės užtikrina, kad operacijos su šiomis atsargomis netrukdys kokios nors valstybės narės kompetentingos pinigų institucijos pinigų politikai ir valiutos kurso politikai ir atitiks EPI tikslus bei tinkamą EPS valiutos kurso mechanizmo veikimą. 7 straipsnis Kiti uždaviniai 7.1. Kartą per metus EPI Tarybai parengia ataskaitą apie pasirengimą trečiajam etapui. Šiose ataskaitose įvertinama pažanga, padaryta siekiant konvergencijos Bendrijoje, ir ypač apima pinigų politikos priemonių derinimą bei tvarkos, reikalingos bendrai pinigų politikai vykdyti trečiajame etape, parengimą, taip pat įstatymuose nustatytų reikalavimų, kuriuos turi įvykdyti nacionaliniai centriniai bankai, kad taptų neatsiejama ECBS dalimi. 7.2. Pagal šios Sutarties 117 straipsnio 7 dalyje nurodytus Tarybos sprendimus EPI gali atlikti kitus pasirengimo trečiajam etapui uždavinius. 8 straipsnis Nepriklausomumas EPI tarybos nariai, kurie yra savo institucijų atstovai, veikia savo pačių atsakomybe. Naudodamasi įgaliojimais ir vykdydama užduotis bei pareigas, nustatytas jai šios Sutarties ir šio Statuto, EPI taryba nesiekia gauti ar nepriima jokių Bendrijos institucijų ar organų, ar valstybių narių vyriausybių nurodymų. Bendrijos institucijos bei organai ir valstybių narių vyriausybės įsipareigoja gerbti šį principą ir nesiekti paveikti EPI tarybos, kai ji atlieka savo užduotis. 9 straipsnis Administravimas 9.1. Pagal šios Sutarties 117 straipsnio 1 dalį EPI vadovauja ir jį valdo EPI taryba. 9.2. EPI taryba susideda iš pirmininko ir nacionalinių centrinių bankų valdytojų, iš kurių vienas yra pirmininko pavaduotojas. Jei valdytojas negali dalyvauti posėdyje, jis gali paskirti kitą savo institucijos atstovą. 9.3. Pirmininkas skiriamas valstybių narių vyriausybių bendru sutarimu valstybės ar vyriausybės vadovų lygiu pagal Valdytojų komiteto ar atitinkamai EPI tarybos pateiktą rekomendaciją ir pasikonsultavus su Europos Parlamentu ir Taryba. Pirmininkas renkamas iš pripažintą autoritetą ir profesinę patirtį pinigų ar bankininkystės srityse turinčių asmenų. EPI pirmininkas gali būti tik valstybės narės pilietis. EPI taryba skiria pirmininko pavaduotoją. Pirmininkas ir pirmininko pavaduotojas skiriami trejų metų kadencijai. 9.4. Pirmininkas atlieka savo pareigas dirbdamas visu etatu. Jis negali turėti jokio kito mokamo ar nemokamo darbo, išskyrus ypatingus atvejus, kai EPI taryba padaro išimtį tuo klausimu. 9.5. Pirmininkas: - rengia EPI tarybos posėdžius ir jiems pirmininkauja; - nepažeisdamas 22 straipsnio, pristato EPI požiūrį už jo ribų; - atsako už einamąjį EPI valdymą. Jei pirmininko nėra, jo pareigas atlieka pirmininko pavaduotojas. 9.6. Pirmininko įdarbinimo sąlygos, ypač jo atlyginimas, pensija ir kitos socialinio draudimo išmokos, yra sutarties su EPI dalykas, ir yra nustatomi EPI tarybos, kuri remiasi komiteto, sudaryto iš trijų Valdytojų komiteto arba EPI tarybos paskirtų narių ir trijų Tarybos paskirtų narių, pasiūlymu. Pirmininkas neturi teisės balsuoti dėl šiame straipsnyje nurodytų klausimų. 9.7. Jei pirmininkas nebeatitinka šioms pareigoms keliamų reikalavimų arba yra kaltas padaręs sunkų nusižengimą, Teisingumo Teismas EPI tarybos prašymu gali jį atstatydinti. 9.8. EPI taryba priima EPI darbo reglamentą. 10 straipsnis EPI tarybos posėdžiai ir balsavimo tvarka 10.1. EPI taryba posėdžiauja mažiausiai dešimt kartų per metus. Tarybos posėdžiai yra konfidencialūs. EPI taryba vieningai gali nuspręsti viešai paskelbti savo svarstymų rezultatus. 10.2. Kiekvienas EPI tarybos narys ar jo atstovas turi vieną balsą. 10.3. Jei šiame Statute nenumatyta kitaip, EPI taryba sprendimus priima paprasta narių balsų dauguma. 10.4. Priimant sprendimus pagal 4.2, 5.4, 6.2 ir 6.3 straipsnius reikalaujama EPI tarybos narių balsų vieningumo. Priimant nuomones ir rekomendacijas pagal 5.1 ir 5.2 straipsnius, sprendimus pagal 6.4, 16 ir 23.6 straipsnius bei gaires pagal 15.3 straipsnį reikalaujama EPI tarybos narių dviejų trečdalių kvalifikuotos balsų daugumos. 11 straipsnis Tarpinstitucinis bendradarbiavimas ir atskaitomybės reikalavimai 11.1. Tarybos pirmininkas ir Komisijos narys gali dalyvauti EPI tarybos posėdžiuose be teisės balsuoti. 11.2. EPI pirmininkas kviečiamas dalyvauti Tarybos posėdžiuose, kai Taryba svarsto su EPI tikslais ir uždaviniais susijusius klausimus. 11.3. Darbo reglamente nustatytą dieną EPI parengia metų pranešimą apie savo veiklą ir apie pinigų bei finansų sąlygas Bendrijoje. Metų pranešimas kartu su EPI metų ataskaitomis siunčiami Europos Parlamentui, Tarybai ir Komisijai, taip pat Europos Vadovų Tarybai. EPI pirmininkas Europos Parlamento prašymu arba savo paties iniciatyva gali būti išklausytas kompetentinguose Europos Parlamento komitetuose. 11.4. EPI skelbiami pranešimai suinteresuotoms šalims teikiami nemokamai. 12 straipsnis Pinigų nominalas EPI operacijos atliekamos ekiu. 13 straipsnis Buveinė Iki 1992 m. pabaigos sprendimas dėl vietos, kurioje bus įkurta EPI buveinė, priimamas valstybių narių vyriausybių bendru sutarimu valstybės ar vyriausybės vadovų lygiu. 14 straipsnis Teisnumas EPI, kuris pagal šios Sutarties 117 straipsnio 1 dalį yra juridinis asmuo, kiekvienoje valstybėje narėje naudojasi plačiausiu teisnumu, suteikiamu juridiniams asmenims pagal jos teisę; būtent– jis gali įsigyti kilnojamąjį ar nekilnojamąjį turtą bei juo disponuoti ir būti šalimi teismo procese. 15 straipsnis Teisės aktai 15.1. Vykdydamas savo užduotis ir laikydamasis šiame Statute išdėstytų sąlygų EPI: - teikia nuomones; - teikia rekomendacijas; - tvirtina gaires ir priima sprendimus, skirtus nacionaliniams centriniams bankams. 15.2. EPI nuomonės ir rekomendacijos neturi privalomosios galios. 15.3. EPI taryba gali priimti gaires, nustatančias sąlygų, reikalingų ECBS atlikti savo funkcijas trečiajame etape, sudarymo metodus. EPI gairės neturi privalomosios galios; jos teikiamos ECB sprendimui. 15.4. Nepažeidžiant 3.1 straipsnio, kiekvienas EPI sprendimas yra privalomas visas tiems, kam jis skirtas. Šiems sprendimams taikomi šios Sutarties 253 ir 254 straipsniai. 16 straipsnis Finansinės lėšos 16.1. EPI aprūpinamas nuosavomis lėšomis. EPI lėšų dydį nustato EPI taryba, siekdama užtikrinti pajamas, kurios laikomos reikalingomis administracinėms išlaidoms, susidarančioms EPI atliekant uždavinius ir funkcijas, padengti. 16.2. EPI lėšas, nustatytas pagal 16.1 straipsnį, sudaro nacionalinių centrinių bankų įnašai pagal ECBS Statuto 29.1 straipsnyje numatytą raktą, ir apmokamos įkūrus EPI. Šiuo tikslu Komisija teikia statistinius duomenis, kurie panaudojami nustatant raktą, pagal taisykles, kurias kvalifikuota balsų dauguma priima Taryba, remdamasi Komisijos pasiūlymu ir pasikonsultavusi su Europos Parlamentu, Valdytojų komitetu bei šios Sutarties 114 straipsnyje nurodytu Komitetu. 16.3. EPI taryba nustato įnašų mokėjimo būdą. 17 straipsnis Metų ataskaitos ir auditas 17.1. EPI finansiniai metai prasideda sausio pirmą dieną ir baigiasi gruodžio paskutinę dieną. 17.2. EPI taryba metų biudžetą tvirtina prieš prasidedant kiekvieniems finansiniams metams. 17.3. Metų ataskaitos sudaromos pagal EPI tarybos nustatytus principus. Metų ataskaitas tvirtina EPI taryba ir tada jos paskelbiamos. 17.4. Metų ataskaitų auditą atlieka nepriklausomi išorės auditoriai, kuriuos tvirtina EPI taryba. Auditoriai turi visus įgaliojimus tikrinti visas EPI buhalterines knygas bei sąskaitas ir gauti visą informaciją apie jo operacijas. Šios Sutarties 248 straipsnio nuostatos taikomos tik EPI vadovybės veiklos efektyvumui tikrinti. 17.5. Visas EPI perteklius pervedamas tokia tvarka: a) suma, kurią turi nustatyti EPI taryba, pervedama į EPI bendrąjį rezervo fondą; b) visas likęs perteklius paskirstomas nacionaliniams centriniams bankams pagal 16.2 straipsnyje nurodytą raktą. 17.6. Jei EPI patiria nuostolį, trūkstama suma kompensuojama iš EPI bendrojo rezervo fondo. Visa likusi trūkstama suma padengiama iš nacionalinių centrinių bankų įnašų pagal 16.2 straipsnyje nurodytą raktą. 18 straipsnis Personalas 18.1. EPI taryba nustato EPI personalo įdarbinimo sąlygas. 18.2. Teisingumo Teismo jurisdikcijai priklauso spręsti EPI ir jo tarnautojų ginčus neviršijant įdarbinimo sąlygose nustatytų ribų ir laikantis jose numatytų sąlygų. 19 straipsnis Teisminė priežiūra ir susiję klausimai 19.1. Šioje Sutartyje numatytais atvejais ir sąlygomis Teisingumo Teismas gali peržiūrėti ar aiškinti EPI veiksmus ar neveikimą. Šioje Sutartyje numatytais atvejais ir sąlygomis EPI gali pateikti ieškinį. 19.2. Ginčų tarp EPI ir jo kreditorių, skolininkų ar visų kitų asmenų nagrinėjimas priklauso kompetentingų nacionalinių teismų jurisdikcijai, išskyrus atvejus, kurie priskiriami Teisingumo Teismo jurisdikcijai. 19.3. EPI taikomas atsakomybės režimas, numatytas šios Sutarties 288 straipsnyje. 19.4. Teisingumo Teismo jurisdikcijai priklauso priimti sprendimus pagal bet kurią arbitražinę išlygą, numatytą EPI ar jo vardu sudarytoje sutartyje, nepaisant to, ar ta sutartis reguliuojama viešosios ar privatinės teisės. 19.5. EPI sprendimą kreiptis į Teisingumo Teismą dėl bylos iškėlimo priima EPI taryba. 20 straipsnis Profesinė paslaptis 20.1. EPI tarybos nariai ir EPI personalas, netgi nustoję eiti savo pareigas, privalo neatskleisti informacijos, kuriai taikomi profesinės paslapties reikalavimai. 20.2. Asmenims, turintiems galimybę naudotis duomenimis, kuriems taikomi Bendrijos teisės aktuose numatyti reikalavimai saugoti profesinę paslaptį, taikomi tie teisės aktai. 21 straipsnis Privilegijos ir imunitetai Valstybių narių teritorijoje EPI naudojasi tokiomis privilegijomis ir imunitetais, kurie yra būtini jo uždaviniams atlikti laikantis Protokole dėl Europos Bendrijų privilegijų ir imunitetų nustatytų sąlygų. 22 straipsnis Pasirašantieji asmenys Teisiniai EPI įsipareigojimai trečiųjų šalių atžvilgiu prisiimami jo pirmininko arba pirmininko pavaduotojo, arba dviejų EPI personalo narių, kuriuos pirmininkas tinkamai įpareigojo pasirašyti EPI vardu, parašais. 23 straipsnis EPI likvidavimas 23.1. Pagal šios Sutarties 123 straipsnį EPI likviduojamas įsteigus ECB. Visas EPI turtas ir įsipareigojimai po to automatiškai perduodami ECB. Pastarasis likviduoja EPI pagal šio straipsnio nuostatas. Likvidavimas užbaigiamas iki trečiojo etapo pradžios. 23.2. Ekiu padengimo auksu ir JAV doleriais sukūrimo mechanizmas, numatytas EPS susitarimo 17 straipsnyje, nustoja veikti nuo pirmosios trečiojo etapo dienos pagal nurodyto susitarimo 20 straipsnį. 23.3. Už visus reikalavimus ir įsipareigojimus, atsirandančius iš labai trumpo laikotarpio finansavimo mechanizmo bei trumpo laikotarpio finansinės paramos mechanizmo pagal 6.1 straipsnyje nurodytus susitarimus, atsiskaitoma iki pirmosios trečiojo etapo dienos. 23.4 Visas likęs EPI turtas perleidžiamas ir visi likusieji EPI įsipareigojimai sumokami. 23.5. Likvidavimo lėšos, apibūdintos 23.4 straipsnyje, paskirstomos nacionaliniams centriniams bankams pagal 16.2 straipsnyje nurodytą raktą. 23.6. EPI taryba gali imtis priemonių, reikalingų 23.4 ir 23.5 straipsniams taikyti. 23.7. Įsteigus ECB, EPI pirmininkas nustoja eiti savo pareigas. --------------------------------------------------